Ek wil jou ook nooi om jou skakel in my kommentaar te plaas sodat ander lesers ook kan gaan kuier by jou en lees wat jy alles te sê het.
Ek het vandag(16 Oktober) Trompie “hospitaal” toe geneem om sy tande skoon te laat maak. Ons moes 8 uur inboek en hy kan weer 4 uur huistoe kom. Die tande word onder narkose gedoen. Na tien jaar het plaak opgehoop en dit moet afgekrap word. Ek hoop maar dat sy tande self nog goed genoeg is om ‘n paar jaar te hou. Hy het die laaste tyd nie regtig behoefte gehad om sy rou gedroogde beesvelletjies wat ek vir hom koop te kou nie. Selfs sy wortel het hy halfhartig begin kou as ek dit vir hom gegee het. Hy het gelek-lek net voor ons plaas toe is asof daar iets tussen sy tande sit.
$750 later is Trompie terug. Skoon tande en sonder sy klein voorste bo- en onder tandjies. Hy het ook weer blaasstene waarvoor hy nou eers antibiotika gekry het want dit lyk vir dr of daar ‘n ontsteking moet wees. Wat ‘n gedoente. Arme hondekind. Hy kla nie. Maak net sulke lang sugte uit sy keel. Hy moet nou eers sagte kos kry totdat sy tandvleise genees het.
Die afspraak was vir einde Maart om met die proses, van afdrukke en vorms te maak, te begin. Ongelukkig is dit toe stopgesit deur die Virus wat sy kloue hier ingegrawe het. My afspraak is op ys gesit want ek kon nie die praktyk besoek nie omdat ek ten eerste, bo sewentig jaar is en ook omdat ons “lockdown” in drie dae se tyd na totale afsondering geskuif het. Ek kon nêrens heen gaan nie.
Met die eerste afspraak was die tandarts netjies met ‘n masker en gesig skerm op reg om my te behandel. Eers vra hy al die virus vrae en daarna het hy beduie wat gaan gebeur. Wat ‘n gedoente was dit nie. Uiteindelik kry ek toe my stel tande helfte Augustus. Toe moes dit ingewy word. Van die begin af kon ek nie die boonste deel in my mond kry sonder om myself seer te maak nie. Dit wou net nie werk nie. Die tandarts het deeltjies weggefeil. Ek wou sommer telkens huil so seer was dit. Na n paar keer se afskraping het ek die tande nie weer ingesit voordat my mond weer gesond was nie.
Op die ou end het ek darem dit nou al so ver dat ek die tande die hele dag inhou. Ek eet en byt nou te lekker. Dis beslis ‘n verbetering op wat ek gehad het.
Trompie het in die botter geval die dag toe hy jou as ma gekry het Ineke. Tande…. wat ‘n probleem!!! Ek is nie lus vir valstande nie maar die ouderdom eis sy tol.
Ek hoop ou Trompie is al oor sy tandpyne en dat jy al geleer het om met die nuwe tande te eet. Dit bly maar ‘n stryd.
Was by dr Woensdag met Trompie vir na-ondersoek. Sy is baie tevrede met die groei/toegroei van wonde. Is nou net weer die blaasstene wat weer besig is om probleme te gee. Hoop maar die antibiotika maak die ontsteking gesond want daar is steeds bloed in sy urine.